Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 368/13/5508	Ružomberok, 21.1.2015
EEČ : 2-42-8-2015

U Z N E S E N I E

Trestná vec:	obvinený XXXXX a spol. 
Prečin:	Podávanie alkoholických nápojov mládeži podľa § 175 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov v spolupáchateľstve podľa § 20 Trestného zákona

Rozhodol: 	prokurátorka Okresnej prokuratúry Ružomberok
Podľa § 214 odsek 1 Trestného poriadku postupujem vec trestného stíhania obvinených:
1.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX, 03484 Liptovské Sliače, Slovensko
2.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX, 03484 Liptovské Sliače, Slovensko
3.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX, 03484 Liptovské Sliače, Slovensko
Okresný úrad, odbor všeobecnej vnútornej správy Ružomberok 

spoločne dňa 30.07.2013 v čase približne od 20.15 h v altánku vo dvore rodinného domu s popisným číslom XXXXX na ulici XXXXX v obci Liptovské Sliače - Stredný Sliač, okres Ružomberok podali vo väčšom množstve alkohol mladistvej XXXXX, nar. XXXXX, trvale bytom XXXXX, XXXXX a to takým spôsobom, že striedavo naliali presne nezistené množstvo alkoholu zn. Vodka jemná do pohára s objemom 0,05 dcl  a tento ponúkali mladistvej XXXXX, ktorá alkohol vypila, pričom takýmto spôsobom jej podali alkohol najmenej šesťkrát v dôsledku čoho viackrát stratila vedomie, preto bola následne privolaná rýchla zdravotná pomoc a bola hospitalizovaná na pediatrickom oddelení ÚVN v Ružomberku s diagnózou stredný stupeň intoxikácie alkoholom s nálezom alkoholu v krvi v množstve 1,2 promile.

Podľa § 214 ods. 1 Trestného poriadku.

Odôvodnenie:
	Poverený príslušník OO PZ v Liptovskej Teplej uznesením ČVS:ORP-630/LT-RK-2013  zo dňa 26.09.2013  podľa § 199 ods. 1 Trestného poriadku  začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX, nar. XXXXX, XXXXX, nar. XXXXX a XXXXX, nar. XXXXX za prečin podávania alkoholických nápojov mládeži podľa § 175 Trestného zákona, ktorého sa dopustili v spolupáchateľstve podľa § 20 Trestného zákona. Obvineným bolo vznesené obvinenie za skutok, že spoločne dňa 30.07.2013 v čase približne od 20.15 h v altánku vo dvore rodinného domu s popisným číslom XXXXX na ulici XXXXX v obci Liptovské Sliače - Stredný Sliač, okres Ružomberok podali vo väčšom množstve alkohol mladistvej XXXXX, nar. XXXXX, trvale bytom XXXXX, XXXXX a to takým spôsobom, že striedavo naliali presne nezistené množstvo alkoholu zn. Vodka jemná do pohára s objemom 0,05 dcl  a tento ponúkali mladistvej XXXXX, ktorá alkohol vypila, pričom takýmto spôsobom jej podali alkohol najmenej šesťkrát v dôsledku čoho viackrát stratila vedomie, preto bola následne privolaná rýchla zdravotná pomoc a bola hospitalizovaná na pediatrickom oddelení ÚVN v Ružomberku s diagnózou stredný stupeň intoxikácie alkoholom s nálezom alkoholu v krvi v množstve 1,2 promile.

	V prípravnom konaní bol vypočutý obvinený XXXXX, ktorý okrem iného uviedol, že v kritickom čase sa stretol v krčme na štadióne v Liptovských Sliačoch s XXXXX a potom za nimi prišiel XXXXX. V pohostinstve sedela aj XXXXX, ktorá pila kofolu.  XXXXX povedal, aby išli do altánku, kam aj všetci išli a cestou stretli XXXXX, ktorý sa k nim pripojil. V altánku sa posadili a z predošlého dňa tam ostala fľaša, na ktorú sa poskladali. Z tejto fľaše sa polievalo, kým sa fľaša nevypila, potom išiel XXXXX vziať nejaký chlieb a paštiky a potom sa zobrala druhá fľaša a začalo sa z nej nalievať. Keď sa dopila druhá fľaša začali fajčiť. Medzitým XXXXX išiel domov a zostali tam iba XXXXX, XXXXX, XXXXX a on a potom začala XXXXX odpadávať. XXXXX jej dával dýchanie z úst do úst a napokon z Dávidovho telefónu zavolali záchranku, ktorá ju odviezla. 

	Obvinený XXXXX vo svojej výpovedi v prípravnom konaní okrem iného uviedol, že dňa 30.07.2013 si išiel spolu s XXXXX, XXXXX, XXXXX sadnúť do krčmy na ihrisku. Tam prišla aj XXXXX. Vtedy mu zavolal XXXXX, ktorému povedal, aby prišiel do krčmy za nimi. Medzitým prišiel ku nim aj XXXXX, ktorý poznal XXXXX a zavolal ju k nim k stolu. Všetci sa s ňou zoznámili. XXXXX navrhol, aby si išli všetci sadnúť k nemu domov do altánku, ktorý sa nachádzal asi 200 metrov od pohostinstva. Všetci s tým súhlasili, odišli k nemu a išla s nimi aj XXXXX. Tam si sadli XXXXX, XXXXX,  XXXXX, XXXXX a XXXXX. XXXXX vytiahol fľašu vodky, v ktorej bolo asi 2 až 3 dcl, odišiel do rodinného domu po vodu so sirupom a povedal, aby sme ponalievali.  XXXXX povedal XXXXX, že je tu jediné dievča, aby naliala ona. Ona naliala vodku do pohárikov 0,02 dcl, nepamätal si, koľko každému, všetci vodku vypili a takto to šlo asi trikrát, pokiaľ sa fľaša nedopila. Keď sa fľaša dopila, on odišiel domov. Vrátil sa až za 30 minút s chlebom, paštikou a salámou. Vtedy už bola otvorená druhá litrová fľaša vodky. Priniesol ju XXXXX. No následne prišlo XXXXX zle, odpadla, osobne jej sám podal prvú pomoc a keďže odpadla viackrát zavolali rýchlu zdravotnú pomoc.  

	Obvinený XXXXX v prípravnom konaní vypovedal zhodne ako XXXXX a XXXXX. Okrem iného uviedol, že keď sa všetci vybrali do altánku  cestou sa k nim pridal XXXXX. Fľašu vodky, ktorú v altánku vybral z poličky zakúpili deň predtým spolu s XXXXX a XXXXX.  XXXXX sa cestou k ich domu od nich odpojil s tým, že musí ísť domov niečo spraviť. Keď vybral poháriky na stôl, požiadal ostatných aby naliali a on išiel do domu priniesť niečo na zapitie. Alkohol s pohárikom mal každý pred sebou. Po pár kolách, ako sa pilo, vybehol XXXXX domov po paštiku a chlieb. Niekedy v tejto dobe sa do altánku dostavil XXXXX, pričom oni  už boli pripití a po nejakej dobe od nich odišiel aj XXXXX. Oni zostali a pili ďalej.  XXXXX prišlo zle, vyzeralo to, ako keby sa nemohla nadýchnuť, hovorila že má zdravotné problémy. Preto ju chceli zaniesť domov a vtedy tam bol prítomný aj XXXXX, XXXXX a XXXXX.  Ona odmietla ísť domov a keďže odpadla asi 4 až 5 krát, zavolali sanitku. 

	Svedkyňa XXXXX v prípravnom konaní uviedla, že v miestnom pohostinstve sedela najskôr sama, potom tam prišiel XXXXX a ešte jeden chlapec, ktorého meno nevedela. Boli tam asi piati. Zoznámili sa a keď prišiel XXXXX, dohodli sa, že pôjdu k nemu domov do altánku. V altánku vytiahol XXXXX fľašu vodky, pýtali sa jej, či bude piť, pričom sa jej to opýtal XXXXX a XXXXX. Najskôr povedala, že nechce, oni ju však prehovorili, aby si dala aspoň jeden poldecák. Potom tam prišiel ešte jeden chalan XXXXX, avšak neskôr. Prvý pohárik jej nalial XXXXX a druhý XXXXX. Spolu vypila asi 7 poldecových pohárikov, pila dobrovoľne a postupne si privodila opitosť. Keď sa fľaša minula, XXXXX išiel po  ďalšiu fľašu vodky. Cítila, že má vypité, prišlo jej zle, nakoľko je alergička, pociťovala ťažkosti s dýchaním, lebo má astmu. Ťažko sa jej dýchalo a preto chalani zavolali záchranku. 

	V prípravnom konaní bol vypracovaný znalecký posudok znalcom z Ústavu súdneho lekárstva a medicínskych expertíz v Martine za účelom posúdenia alkoholického ovplyvnenia mladistvej XXXXX dňa 30.07.2013. Podľa záverov znaleckého posudku XXXXX dňa 30.07.2013  mala zdravotné problémy typické pre akútny astmatický záchvat. Na jeho vzniku sa však alkoholová opitosť nepodieľala, za hlavný faktor vzniku uvedeného záchvatu možno považovať skôr fajčenie - vdychovanie cigaretového dymu. Na základe výsledku stanovenia koncentrácie alkoholu v krvi znalec ustálil u XXXXX dňa 30.07.2013 vo večerných hodinách požitie minimálne 1,88 dcl destilátu - vodky.  V danom prípade však možno považovať za spúšťač astmatického záchvatu  a závažných zdravotných problémov XXXXX  s tým súvisiacich skôr vdychovanie cigaretového dymu pri fajčení. 

	Trestného činu podávania alkoholických nápojov mládeži sa dopustí ten kto sústavne podáva alebo vo väčšom množstve podá osobe mladšej ako osemnásť rokov  alkoholické nápoje. Alkoholickými nápojmi podľa Zákona č. 219/1996 Z.z. sú liehoviny, destiláty, víno, pivo a iné nápoje, ktoré obsahujú viac ako 0,75 objemového percenta alkoholu.  O sústavné podávanie alkoholických nápojov pôjde pri pokračovacom alebo opakovanom konaní páchateľa, ktoré bude trvať takú dobu, že to najmä vzhľadom na vek osoby mladšej ako osemnásť rokov môže ohroziť jej telesný, duševný alebo mravný vývoj.  Podanie alkoholických nápojov vo väčšom množstve treba hodnotiť najmä z hľadiska veku a vyspelosti osoby mladšej ako osemnásť rokov, ako aj z hľadiska sily podaného alkoholického nápoja.  K naplneniu tohto znaku dôjde vtedy, ak také požitie alkoholu malo nepriaznivé účinky. 

	Pri hodnotení všetkých dôkazov vykonaných v prípravnom konaní jednotlivo, ale aj vo vzájomných súvislostiach som dospela k záveru, že skutok, za ktorý sú obvinení stíhaní nenaplňuje zákonné znaky skutkovej podstaty prečinu podávania alkoholických nápojov mládeži podľa § 175 Trestného zákona.  S odkazom na závery znaleckého posudku nedošlo k naplneniu zákonného znaku - vo väčšom množstve, nakoľko zdravotné problémy, ktoré u XXXXX nastali a boli dôvodom jej hospitalizácie, neboli v príčinnej súvislosti s požitím alkoholu podávaného obvinenými.  V danom prípade sa však jedná u obvinených o konanie, ktoré by mohol Okresný úrad, odbor všeobecnej vnútornej správy v Ružomberku posúdiť ako priestupok na  úseku ochrany pred alkoholizmom a inými toxikomániami podľa Zákona č. 372/1990 Zb. o priestupkoch.  

	Z uvedeného dôvodu  som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Badinková
prokurátorka